Fikrət Yusifov

Fikrət Hüseyn oğlu Yusifov () — azərbaycanlı iqtisadçı, iqtisad elmləri doktoru, Azərbaycan Respublikasının maliyyə naziri (1994–1999), "Ekonomiks" Beynəlxalq İqtisadi Araşdırmalar İctimai Birliyinin sədri.

 Həyatı 
Fikrət Yusifov 1957-ci ilin avqust ayının 20-də Naxçıvan MR-in Şərur rayonunun Danzik kəndində ziyalı ailəsində anadan olmuşdur. 1974-cü ildə Abşeron rayonunun Mehdiabad qəsəbəsində orta məktəbi bitirmiş və həmin ildə də Dadaş Bünyadzadə adına Azərbaycan Xalq Təsərrüfatı İnstitutuna daxil olmuşdur. 1978-ci ildə İnstitutu fərqlənmə diplomu ilə bitirib təyinatla Azərbaycan SSR Dövlət Bankına işləməyə göndərilmişdir.

1978–1980-ci illərdə hərbi xidmətdə olmuş, sonra əmək fəaliyyətini Azərbaycan SSR Maliyyə Nazirliyində davam etdirmişdir. Nazirliyin büdcə idarəsində baş iqtisadçı, sonra isə şöbə müdiri vəzifəsində çalışmışdır.

Ailəlidir, dörd övladı vardır.

 Elmi fəaliyyəti 
Nazirlikdə işlədiyi müddətdə təhsilini qiyabi aspirantura şöbəsində davam etdirərək 1987-ci ildə Moskva şəhərində "Müasir şəraitdə yerli büdcələrin mədaxil bazarlarının təkmilləşdirilməsi" mövzusunda namizədlik dissertasiyasını müvəffəqiyyətlə müdafiə edərək iqtisad elmləri namizədi alimlik dərəcəsi almışdır. Dissertasiya müdafiəsindən sonra Azərbaycan Dövlət İqtisad Universitetində müəllimlik fəaliyyətinə başlamış, institutun elmi-tədqiqat laboratoriyasına rəhbərlik etmişdir.

2001-ci ildə Rusiyanın Sankt-Peterburq Maliyyə-İqtisad Universitetində doktorluq dissertasiyası müdafiə etmişdir. 2004–2013-cü illərdə Rusiyanın Sankt-Peterburq Dövlət Maliyyə-İqtisad Universitetinin maliyyə kafedrasının professoru olmuşdur. 2018–2020-ci illərdə Azərbaycan Dövlət İqtisad Universitetində professor kimi dərs demişdir.

Altmışdan artıq elmi əsərin və dərsliklərin müəllifidir.

 Siyasi-ictimai fəaliyyəti 
1992-ci ilin oktyabr ayına kimi institutun "Maliyyə-iqtisad" fakültəsinin dekan müavini vəzifəsində işləmişdir.
1992-ci ilin oktyabr ayında Azərbaycan Respublikası maliyyə nazirinin birinci müavini vəzifəsinə təyin edilmiş, 1994-cü ildən 1999-cu ilin iyul ayına kimi Azərbaycan Respublikası maliyyə naziri vəzifəsində işləmişdir.

2014-cü ildə Azərbaycanda "Ekonomiks" Beynəlxalq İqtisadi Araşdırmalar Birliyini təsis etmiş və onun sədri seçilmişdir.

Fikrət Yusifov 28 noyabr 2019-cu ildə Ana Vətən Partiyasına üzv olmuş və sədrin sosial-iqtisadi məsələlər üzrə müavini vəzifəsinə təyin olunmuşdur. Fikrət Yusifov 41 saylı Sumqayıt birinci seçki dairəsi üzrə deputatlığa namizədliyini irəli sürsə də, son anda namizədliyini geri çəkmişdir. Fikrət Yusifov 12 mart 2020-ci il tarixində Ana Vətən Partiyasındakı vəzifəsindən və partiya üzvlüyündən istefa vermişdir.

2024-cü ilin prezident seçkilərində namizədliyini irəli sürmüş və Mərkəzi Seçki Komissiyası tərəfindən prezidentliyə namizəd kimi qeydiyyata alınmışdır.

 Həbsi 

Azərbaycan İstintaq orqanları bildirib ki, 2005-ci il oktyabrın 16-da Fikrət Yusifovun evində aparılan axtarış zamanı 100 min avro və 60 min dollar pul tapılıb. F. Yusifov bu pulları ona nazirlər Fərhad Əliyevlə, Əli İnsanovun verdiyini və onların eks-spiker Rəsul Quliyevin Bakıya qayıtması və dövlət çevrilişinə hazırlıq üçün sərf ediləcəyini bildirib. Həmin vaxt həbsdə saxlanılan hər iki keçmiş nazir bu ittihamları rədd edib. 2006-cı ilin avqustunda qanunsuz silah saxlamaqda təqsirli bilinən Fikrət Yusifova 1 il 6 ay həbs cəzası kəsilib. Yusifov məhkəməyə maşınında oturacağın altında gizlətdiyi iddia edilən silahı təsadüfən tapdığını deyib. 2006-cı ilin noyabrında cəzasının 2/3 hissəsini çəkən F. Yusifov məhkəməyə ərizə ilə müraciət edərək azadlığa buraxılmasını xahiş edib. Məhkəmə ərizəni təmin edib və keçmiş maliyyə nazirinin qalan cəzasını komendatura şəraitində çəkməsi barədə qərar qəbul edərək onu məhkəmə zalından azadlığa buraxıb.

 İstinadlar 

 Xarici keçidlər 
 FINEC Sankt-Petersburg 
 Ogoniok: "Manat krepcal" 

Kateqoriya:Azərbaycan Respublikasının maliyyə nazirləri
Kateqoriya:Azərbaycan iqtisadçıları
Kateqoriya:Ana Vətən Partiyasının sədr müavinləri (Azərbaycan)